b'\n_START_ARTICLE_\nL\xc3\xadban al Festival de la Can\xc3\xa7\xc3\xb3 d\'Eurovisi\xc3\xb3\n_START_SECTION_\nElecci\xc3\xb3 interna\n_START_PARAGRAPH_\nEl 21 d\'octubre de 2004, Ibrahim El Khoury, director general de T\xc3\xa9l\xc3\xa9 iban, va anunciar que el L\xc3\xadban participaria per primera vegada al Festival d\'Eurovisi\xc3\xb3 2005, celebrat a K\xc3\xadev, Ucra\xc3\xafna. El 3 de novembre, Aline Lahoud va ser triada internament per la cadena per representar el pa\xc3\xads amb el tema "Quand tout s\'enfuit", interpretat en l\'antiga llengua colonial, el franc\xc3\xa8s, i escrit per Jad Rahbani i Romeo Lahoud (oncle d\'Aline), la qual va ser escollida a mitjan febrer de 2005. Lahoud havia de presentar-se en la semifinal del certamen, que es va celebrar el 19 de maig.\n_START_SECTION_\nRetirada\n_START_PARAGRAPH_\nEl 15 de desembre de 2004, T\xc3\xa9l\xc3\xa9 Liban anunciava la seva retirada del certamen a causa de dificultats econ\xc3\xb2miques, negant que fos per problemes diplom\xc3\xa0tics amb Israel. No obstant aix\xc3\xb2, cinc dies despr\xc3\xa9s, la Uni\xc3\xb3 Europea de Radiodifusi\xc3\xb3 (UER) va aconseguir un acord amb la cadena i el pa\xc3\xads va ser inscrit en la llista oficial de participants._NEWLINE_A inicis del mar\xc3\xa7 de 2005, el web liban\xc3\xa8s del Festival d\'Eurovisi\xc3\xb3 va ometre l\'entrada israeliana com a participant, en compliment de la legislaci\xc3\xb3 local. Quan la UER va exigir a T\xc3\xa9l\xc3\xa9 Liban resoldre l\'assumpte en 24 hores sota amena\xc3\xa7a d\'eliminaci\xc3\xb3, el lloc va optar per eliminar tota la informaci\xc3\xb3 sobre els participants i reempla\xc3\xa7ar-la amb un enlla\xc3\xa7 a Eurovision.tv, el lloc oficial del festival. D\'aquesta manera, es complien les normes d\'Eurovisi\xc3\xb3 que prohibien discriminar a un participant i, al mateix temps, es complia la prohibici\xc3\xb3 local de mostrar contingut israeli\xc3\xa0 (nom\xc3\xa9s es mostrava un enlla\xc3\xa7 a una web radicada a Su\xc3\xafssa)._NEWLINE_Posteriorment, la UER va demanar a T\xc3\xa9l\xc3\xa9 Liban que li assegur\xc3\xa9s que emetria el certamen \xc3\xadntegrament (com arrepleguen les normes del concurs). Aix\xc3\xb2 inclo\xc3\xafa, per descomptat, la participaci\xc3\xb3 israeliana. La cadena libanesa va respondre que per imperatiu legal no podia garantir l\'emissi\xc3\xb3 de la can\xc3\xa7\xc3\xb3 israeliana, per la qual cosa el 18 de mar\xc3\xa7 de 2005, T\xc3\xa9l\xc3\xa9-Liban va anunciar la seva retirada del certamen. La legislaci\xc3\xb3 libanesa prohibeix mostrar contingut relacionat amb Israel per televisi\xc3\xb3, anunci que va replicar T\xc3\xa9l\xc3\xa9 Liban a trav\xc3\xa9s de la seva p\xc3\xa0gina web. A causa que la televisora havia optat per retirar-se tres mesos despr\xc3\xa9s del termini establert per Eurovisi\xc3\xb3, T\xc3\xa9l\xc3\xa9 Liban va ser finalment sancionada, de manera que va perdre la seva quota de participaci\xc3\xb3 per al certamen i va ser vetada del festival per un per\xc3\xadode de tres anys.'